Zdislava z Lemberku

Svätá **Zdislava z Lemberku** (* cca. 1220, Križanov – † 1252, Lemberk) bola česká šľachtičná a zakladateľka kláštorov a nemocníc. V roku 1907 bola vyhlásená za blahoslavenú a v roku 1995 pápežom Jánom Pavlom II. za svätú. V tom istom roku požiadal litoměřický biskup o zmenu patrocínia diecézy a od roku 2000 je sv. Zdislava hlavnou patrónkou litoměřickej diecézy. Od roku 2002 je aj patrónkou Libereckého kraja.

## Život
Jej otec bol Pribyslav z Križanova na Morave a matka Sibyla, pôvodom zo Sicílskeho kráľovstva na juhu Talianska, ktorá prišla do českých zemí s Kunhutou Švábskou, nevestou kráľa Václava I. Zdislava mala niekoľko súrodencov – dospelého veku sa dožili sestry Alžbeta, vydatá za Smila z Lichtemburka, a Eufémia, manželka Bočka z Obřan.

O jej mladosti sa vie veľmi málo. Jej rodičia mali veľmi vrúcny vzťah k duchovnu a katolíckej cirkvi, takže je teoreticky možná jej výchova v niektorom z moravských kláštorov, alebo aspoň ich vplyv na Zdislavinu výchovu.

V roku 1238 sa vydala za Havla z Lemberku, ktorý bol blízky dôverník kráľa Václava I. Narodili sa im pravdepodobne štyri deti: spoľahlivo doložení synovia Havel, Jaroslav a Zdislav a možno aj dcéra Markéta, ktorú spomína iba Žďárska kronika.

Zdislava bola zrejme ráznou a energickou ženou. Jej meno je spájané s dominikánskymi kláštormi v Turnove a v Jablonnom v Podještědí. V druhom menovanom išlo zároveň aj o špitál, do ktorého, napriek svojmu vysokému postaveniu, osobne dochádzala a starala sa o chorých. S manželovým súhlasom vstúpila do tretieho rádu sv. Dominika.

Zomrela predčasne približne v 33 rokoch, avšak antropologický výskum nepotvrdil tradovanú tuberkulózu. Pochovaná je v kostole sv. Vavrinca v Jablonnom, ktorého stavbu začala, ale už sa nedožila jej dokončenia.

## Uctievanie
vľavo|náhľad|Ľavý bočný oltár v bazilike v Jablonnom s relikviárom sv. Zdislavy
O jej blahorečenie požiadal už v roku 1849 litoměřický biskup Augustin Bartoloměj Hille, avšak bezvýsledne. Proces sa začal až o 46 rokov neskôr, v roku 1895. Impulzom pre beatifikáciu bola aktivita farára z Jablonného v Podještedí Josefa Tschörcha, ktorý požiadal o potvrdenie kultu pani Zdislavy z Lemberka, ktorý bol už od nepamäti. V spolupráci litoměřického biskupa Emanuela Jana Schöbela, litoměřického kanovníka Josefa Štěrbu a litoměřického dominikána Benedikta Kundráta boli vykonané všetky potrebné práce pre beatifikáciu. Proces blahorečenia bol dokončený 6. septembra 1900 a dodaný Kongregácii pre svätorečenie do Ríma. Kongregácia vyjadrila súhlas k procesu 27. augusta 1907 a pápež sv. Pius X. 28. augusta 1907 Zdislavu z Lemberka blahorečil.

Vatikán v roku 1995 uznal zázrak uzdravenia MUDr. Františka Straku: v roku 1989 sa jeho príbuzní modlili ku Zdislave a MUDr. Straka sa prebudil z klinickej smrti. Preto 21. mája 1995 pápež Ján Pavol II. pri svojej návšteve Česka na stotisícovom zhromaždení na letisku v Olomouci - Neředíne svätorečil blahoslavenú Zdislavu z Lemberku spolu s blahoslaveným Janom Sarkanderom. Na žiadosť litoměřického biskupa Josefa Koukla bola vyhlásená v tom istom roku za hlavnú patrónku litoměřickej diecézy a jej hrob v Jablonnom v Podještědí je diecéznym pútnickým miestom.

V roku 2002 vydala Česká národná banka k 750. výročiu úmrtia Zdislavy pamätnú striebornú mincu v hodnote 200 Kč.
[náhľad|Bazilika sv. Vavrinca a sv. Zdislavy v [Jablonné v Podještědí|Jablonnom v Podještědí]]

## Významné vyobrazenia sv. Zdislavy
* Vitráž sv. Zdislavy a sv. Jana Sarkandera v kostole svätého Cyrila a Metoda v Olomouci
* Mozaika sv. Zdislavy v kláštornom kostole Nanebovzatia Panny Márie v Žďáři nad Sázavou
* Sadrový reliéf sv. Zdislavy s manželom Havlom v kostole sv. Václava v Křižanove
* Pamätná medaila Zdislavy z Lemberku
* Zvon sv. Zdislavy v kostole sv. Michala v Olomouci
* Pamätná strieborná minca k 750. výročiu úmrtia sv. Zdislavy z Lemberku
* Antropologický portrét sv. Zdislavy od Jiřího Wintera Nepraktu na prianie pápeža Jána Pavla II. pre Kongregáciu pre kauzy svätých pred jej kanonizáciou.

V roku 2018 prebehla z podnetu komtúra Rádu sv. Lazára Jeruzalemského Augustina Karla Andrle Sylora a s podporou litoměrickej diecézy rekonštrukcia podoby sv. Zdislavy z kostrových pozostatkov hlavy. Lebka bola digitalizovaná do 3D modelu českou spoločnosťou Geo-cz. Následne bola brazílskym odborníkom na 3D grafiku a dizajnérom Cícerom Moraesom vytvorená najpravdepodobnejšia podoba sv. Zdislavy.

náhľad|Sv. Zdislava z Lemberku a sv. Jan Sarkander
## Inšpirácia v literatúre
Zdislava z Lemberku sa stala námetom pre viac ako 15 stvárnení v beletristických textoch:

* *Píseň na blahoslavenou Zdislavu* – báseň Jakuba Demla, 1952
* *Země Nikoho –* báseň v zbierke Jiřího Kuběnu, 1961
* *V erbu lvice* – román Aleny Vrbovej, 1977
* *Útek do Egypta cez Kráľovstvo české* - román pre mládež od Otfrieda Preusslera, 1978
* *Paní z Lemberka: o blahoslavené Zdislavě* – novela Vojtěšky Mazálkovej, 1991
* *Legenda o paní Zdislavě* – povesť Richarda Neugebauera, 1991
* *Zdislava, plamen Boží* – básnická zbierka Zuzany Novákovej a Jaroslava Nováka, 1992
* *Kytice z královské zahrady: příběhy svatých ochránců Čech a Moravy pro děti* – príbehy pre deti od Ivana Renča, 1993
* *Zdislava: paní čistého života: příběh jedné z českých světic* – novela Pavla Sýkoru a Zdeňka Ferbara, 1995
* *O dobré Paní Zdislavě* – próza Přemysla Ruta, 2002
* *Dýka s hadem, aneb, Tři zločiny, které rozřešil královský prokurátor Oldřich z Chlumu léta Páně 1269* – román Vlastimila Vondrušku, 2002
* *Zdislava a ztracená relikvie* – román Vlastimila Vondrušku, 2003
* *Naše paní Zdislava* – básnická zbierka Jana Hraběte-Kroupu, 2003
* *Povídky o svaté Zdislavě* – poviedky Magdalény Tůmovej, 2007
* *Paní Zdislava z Lemberka* – báseň Marie Dolistovej preložená do šiestich jazykov, 2009

## Inšpirácia vo filme a hudbe
* *Královna severních záseků* – oratórium Ondřeja Fibicha a Jiřího Smrža, 1993
* *V erbu lvice* – film režiséra Ludvíka Rážu podľa rovnomenného románu, 1994
* *Svatá Zdislava* – oratórium skladateľa Miloša Boka, 2001
* *Zdislava z Lemberka* – kantáta z cyklu České nebe Jana Zástěru na text Marie Dolistovej, 2018
* *Já vládnu pouze láskou* – kantáta Jana Zástěru k oslave výročia 800 rokov od narodenia sv. Zdislavy na text Jana Matouška, 2020

## Referencie

## Pozri aj
* Zoznam svätcov Katolíckej cirkvi

## Externé odkazy
* Svätá Zdislava na serveru www.e-stredovek.cz
* Svätá Zdislava – seminárky
* Život svätej Zdislavy

## Zdroj

Kategória:Narodenia v 1220
Kategória:Úmrtia v 1252
Kategória:Narodenia v 20. rokoch 13. storočia
Kategória:Zakladatelia kláštorov
Kategória:Českí katolícki svätci
Kategória:Českí šľachtici
Kategória:Kanonizovaní Jánom Pavlom II.
Kategória:Blahorečení Piom X.
Kategória:Katolícki svätci majúci sviatok 1. januára
Kategória:Osobnosti z okresu Žďár nad Sázavou